หุ้นซิ่งเริ่มโผล่
หุ้นเล็ก ราคาซิ่ง ๆ หากเทรดกันแบบสนุก ๆ ใส่เงินน้อย ๆ ก็พอไหว คลายความน่าเบื่อท่ามกลางบรรยากาศซบเซาได้
หุ้นเล็ก ราคาซิ่ง ๆ หากเทรดกันแบบสนุก ๆ ใส่เงินน้อย ๆ ก็พอไหว คลายความน่าเบื่อท่ามกลางบรรยากาศซบเซาได้
29 พ.ย. 2565

เมื่อวานนี้มูลค่าการซื้อขายต่ำกว่า 4 หมื่นล้านบาทต่ออีกวัน
ย้อนกลับไปเมื่อวันศุกร์ที่ 25 พ.ย.ที่ผ่านมา
วันนั้นเทรดกันเพียง 36,767 ล้านบาท
พอมาถึงวันจันทร์ที่ 28 พ.ย. ยอดเทรดเพิ่มขึ้นมาอีกนิดหน่อย หรือ 38,679 ล้านบาท
แนวโน้มวันนี้ ยังไม่รู้ว่าจะออกมาอย่างไร
เพิ่มขึ้น หรือลดลง….
ขณะที่เมื่อมองหาปัจจัยบวกในตอนนี้ แทบจะไม่มี
ในประเทศไทยเอง เรื่องของการเมืองยังสับสน จะยุบไม่ยุบสภา ใครจะย้ายพรรค และรวมถึงแคนดิเดตนายกรัฐมนตรีคนใหม่ของพรรคการเมืองขนาดใหญ่นั้น
ต่างยังไม่มีความชัดเจน
ล่าสุด  กระทรวงการคลังหั่นประมาณการเศรษฐกิจไทยปีนี้ ลง 0.1% หรือมาอยู่ที่ 3.4% จากเดิมไตรมาสก่อนคาดการณ์ว่าจะโตทั้งปี 3.5%
โควิดกำลังมาระบาดระลอกใหม่
ตัวเลขส่งออกเดือน ต.ค. 2565 ไม่เป็นไปตามเป้า หดตัว 4.4%
ขณะที่การนำเข้าหดตัว 2.1% ส่งผลให้เดือน ต.ค.ขาดดุลการค้า ต.ค.จำนวน 596 ล้านเหรียญสหรัฐ
ส่วนปัญหาหุ้น MORE ส่งผลบรรดาโบรกเกอร์ยกการ์ดกันสูง
งดปล่อยมาร์จิ้นหุ้นขนาดเล็กที่ประเมินแล้วว่าอาจจะมี “ความเสี่ยง”
ยังไม่รวมหน่วยงานกำกับที่เข้าไปตรวจสอบการทำงานของโบรกฯ กันมากขึ้น หลังเกิดปัญหาเรื่องของมอร์ รีเทิร์น
ซึ่งก็น่าจะเป็นอีกปัจจัยทำให้โบรกฯ ต้องระวังการปล่อยมาร์จิ้น
สัปดาห์นี้จะมีการประชุมคณะกรรมการนโยบายการเงิน หรือ กนง.
บรรดานักวิเคราะห์ นักวิจัยทางการเงินและเศรษฐกิจ ต่างประเมินว่า กนง.จะขึ้นอัตราดอกเบี้ยอีก 0.25%
นักลงทุนเองก็คงต้องรอดูความชัดเจน
ส่วนต่างประเทศ คงจะเป็นเรื่องจีนเกี่ยวกับการล็อกไม่ล็อกดาวน์จากโควิด-19
ปัจจัยต่าง ๆ ทั้งหมดเหล่านี้ น่าจะมีส่วนต่อวอลุ่มเทรดที่หายไป
และบรรยากาศแบบนี้นี่แหละ
ที่เราจะเริ่มเห็นหุ้นเล็ก ราคากลับมาซิ่ง
แม้จะมีปัญหาเรื่องการใช้มาร์จิ้น
แต่ก็น่าจะมีนักลงทุนรายย่อยที่มีเงินสด หรือใช้บัญชีมาร์จิ้นในการเทรดอยู่เยอะพอสมควร
อย่างเมื่อวานนี้ หุ้น A5 ราคามาแรงมาก
กราฟแทบพุ่งทะลุจอ ขึ้นมาปิดบวก 16.05%
กระทั่งตอนเย็น ตลาดหลักทรัพย์ฯ เลยจับให้เป็นหุ้นเข้าข่ายมาตรการกำกับซื้อขายระดับ 1
หรือห้ามคำนวณวงเงินซื้อขาย และใช้บัญชี Cash Balance
อีกหุ้นคือ TEAM ที่ราคาซิ่งเช่นกัน
แต่ด้วย พี/อี ยังไม่เข้าเกณฑ์ (เกิน 40 เท่า) จึงยังรอดต่อการใช้บัญชีแคชบาลานซ์
ส่วนหุ้น MORE ที่ราคาหุ้นยังขึ้นลงหวือหวา
ยังถูกมองว่า น่าจะเป็นเกมของรายใหญ่ที่พาไปเชือด หรือต้องการ “ปล่อยของ”
หุ้นเล็ก ราคาซิ่ง ๆ
หากเทรดกันแบบสนุก ๆ ใส่เงินน้อย ๆ ก็พอไหว คลายความน่าเบื่อท่ามกลางบรรยากาศซบเซาได้